Z A P I S N I K

sa 32. sjednice Gradskog vijeća Grada Delnica

održane 25. srpnja 2024. godine u Velikoj vijećnici s početkom u 17,00 sati

Prisutni: Ivana Pečnik Kastner, Nataša Kozlica, Franjo Jakovac, Daniel Kezele, Ivan Piškor, Igor Pleše, Josip Prelac, Ivica Knežević, Davorin Klobučar, Adrijana Kruljić, Lorena Čop, Ljubica Vujnović i Johan Klarić.

Osim članova Gradskog vijeća sjednici prisustvuju: gradonačelnica Katarina Mihelčić, pročelnik Upravnog odjela za lokalnu samoupravu, društvene djelatnosti i opće poslove, Tomislav Mrle, pročelnica Upravnog odjela za komunalni sustav, imovinu, promet i zaštitu okoliša, Goranka Kajfeš, pročelnik Upravnog odjela za financije i projekte, Đulio Jusufi, predsjednik Mjesnog odbora Delnice, Goran Crnković, savjetnik za razvojne projekte I. Upravnog odjela za financije i projekte, Tibor Briški, tajnica gradonačelnice Marija Crnić Grgurić, novinari Radija Gorski kotar, Radija Rijeke i Novog Lista.

Ravnateljica Gradske knjižnice Janet Majnarich Delnice, Indira Rački Joskić molila je za razumijevanje i ispriku zbog nedolaska na sjednicu Gradskog vijeća budući da je spriječena radnom obvezom.

Predsjednica otvara sjednicu i konstatira da je prisutno 13 vijećnika te postoji kvorum za pravovaljano odlučivanje.

Sljedeće predstoji zapisnik sa 30. sjednice te Predsjednica moli da se iznesu primjedbe ukoliko ih ima.

Vijećnik Igor Pleše iznosi primjedbu na dio zapisnika vezano za prisustvo vijećnika gdje je navedeno kako je vijećnik istovremeno i prisutan i odsutan te moli da se taj dio ispravi jer on na toj sjednici nije bio prisutan.

Vijećnica Ljubica Vujnović iznosi primjedbu na dio zapisnika vezano za prisustvo vijećnika gdje je navedeno kako vijećnica nije bila prisutna na navedenoj sjednici, a ona je bila prisutna te moli da se taj dio ispravi.

Nakon toga Predsjednica pita tko je za usvajanje tih primjedbi.

Predsjednica konstatira da je s prihvaćenim primjedbama jednoglasno s 13 glasova ZA usvojen zapisnik 30. sjednice .

Sljedeće predstoji zapisnik sa 31. (svečane) sjednice Gradskog vijeća te Predsjednica moli da se iznesu primjedbe ukoliko ih ima.

Predsjednica konstatira da je jednoglasno s 13 glasova ZA usvojen zapisnik 31. sjednice.

Predsjednica navodi da nije dobila prijedlog za dopunu dnevnog reda te predlaže sljedeći dnevni red:

**DNEVNI RED**

1. Zaključak o davanju prethodne suglasnosti na II izmjene i dopune Statuta GKJM
2. **Vijećnička pitanja**
3. Godišnji izvještaj o izvršenju Proračuna za 2023. godinu
4. Izvješće o izvršenju programa građenja komunalne infrastrukture u 2023. godini
5. Izvješće o izvršenju programa održavanja komunalne infrastrukture u 2023. godini
6. Izvješće o utrošku šumskog doprinosa u 2023. godini
7. Izvješće o utrošku naknade za zadržavanje nezakonito izgrađenih zgrada u prostoru u 2023. godini
8. Izvješće o utrošku komunalne naknade u 2023. godini
9. II izmjene i dopune Proračuna za 2024. godinu
10. II izmjene i dopune Programa održavanja komunalne infrastrukture u 2024. godini
11. II izmjene i dopune Programa građenja komunalne infrastrukture u 2024. godini
12. II izmjene i dopune o namjenskom trošenju komunalne naknade za 2024. godinu
13. I izmjene i dopune Programa utroška šumskog doprinosa u 2024.godini
14. Odluka o djelatnosti i načinu financiranja Dječjeg vrtića Hlojkica
15. Odluka o naknadi za rad gradonačelnika koji dužnost obnaša bez zasnivanja radnog odnosa
16. Odluka o izmjenama i dopunama Odluke o visini koeficijenta za obračun plaće službenika
17. Odluka o financiranju javnih potreba iz područja društvenih djelatnosti u 2024. godini
18. Odluka o prihvaćanju Akcijskog plana energetski i klimatski održivog razvitka (SECAP) za Grad Delnice
19. Odluka o ukidanju statusa javnog dobra na nekretnini oznake 15979/7, površine 54 m2, KO Delnice II
20. Odluka o ukidanju statusa javnog dobra na nekretnini oznake 33348/2, površine 144 m2, KO Delnice II
21. Odluka o imenovanju trga Grge Marjanovića u Delnicama (prostor ispred Radničkog doma)
22. Program poticanja i razvoja poduzetništva na području Grada Delnica u 2024. godini
23. Odluka o gospodarenju zemljištem u vlasništvu Grada Delnica

Predsjednica konstatira da je jednoglasno sa 13 glasova ZA usvojen dnevni red.

**Točka 1.**

Nije bilo uvodnog izlaganja.

U raspravi su sudjelovali vijećnik Igor Pleše, gradonačelnica Katarina Mihelčić i vijećnik Ivica Knežević.

Gradsko vijeće jednoglasno sa 13 glasova ZA donijelo je Zaključak o davanju prethodne suglasnosti na II izmjene i dopune Statuta GKJM.

**Točka 2.**

Pod točkom 2. vijećnici su postavili ukupno 16 pitanja.

**Pitanje 1.**

**Ivica Knežević:** Prije već dosta vremena Gradsko vijeće donijelo je Odluku o definiranju lokacije za izgradnju  višestambene građevine POS-a u Delnicama. U međuvremenu proveden je i informativni natječaj da se vidi interes onih ljudi koji zadovoljavaju uvjete da bi se uopće u taj proces krenulo. Obzirom da je prošlo već dosta vremena od tada nemamo nikakvih informacija što se dešava po pitanju tog projekta? Molim Vas komentar vezano za POS-ove stanove.

**Katarina Mihelčić:** Što se tiče POS-ovih stanova čekali smo da se kompletira projektna dokumentacija. Ona je završena i informacija koju mi imamo da postoji važeća građevinska dozvola. U mjesecu svibnju počela se pripremati dokumentacija za javnu nabavu no u međuvremenu se dogodio izuzetan porast cijena etalona, odnosno izgradnje samih stanova i dogodili su se izbori te se čeka odluka Vlade Republike Hrvatske o novoj cijeni etalona i samih stanova. Zatražen je sastanak u Ministarstvu no zbog godišnjih odmora to će još neko vrijeme potrajati no nadam se da će se Odluka donijeti do jeseni i tada bi trebala krenuti i daljnja procedura. Da li će to biti tek postupak javne nabave ili će to biti do tada riješeno to ćemo tada znati. Daljnji tijek situacije ćemo znati ovisno o odluci Republike Hrvatske.

**Pitanje 2.**

**Ivana Pečnik Kastner:** Moje pitanje vezano je uz postavljenje uređaja za mjerenje kakvoće i kvalitete zraka na različitim lokacija. Mene zanima koje su to lokacije te kakva je kvaliteta i kakvoća zraka u Delnicama.

**Katarina Mihelčić:** Senzori za mjerenje kvalitete zraka postavljeni su na 7 lokacija, 5 lokacija je u dječjem vrtiću gdje se mjeri kvaliteta zraka u prostorijama u kojima borave djeca i 2 su vanjske jedinice od kojih se jedna nalazi u blizini tvornice Energy pellets u donjem dijelu grada, a druga na Trgu drvara i šumara u samom centru grada. Kvaliteta zraka još uvijek je u testnoj fazi te čekamo da bi ovih dana bila prezentacija kompletnih rezultata koje smo prikupili tokom ovog testnog razdoblja. Ono što pokazuje jest da Delnice ima zabrinjavajuću količinu ozona koji može biti opasan za zdravlje i to je nešto čemu moramo posvetiti pažnju. Vidimo oscilacije na podacima koji dolaze. Kad prikupimo sve podatke te kada završi testno razdoblje moći ćemo prezentirati građanima i vidjeti što se to događa sa zrakom u Delnicama te kojim dijelovima grada treba pridati veću pažnju i učiniti sve što možemo da se kvaliteta zraka poboljša. Bilo je upita nekih stanovnika u blizini tvornice Energy pellets vezano uz prašinu i ostale prigovore koji redovito dolaze s tog područja grada. Primijetili smo manja odstupanja, lošija kvaliteta zraka pokazala se u samom centru grada. Moramo vidjeti što se događa i od stručnih osoba koje su postavile stanice dobiti tumačenje samih rezultata što nas čeka u narednih dva tjedna.

**Pitanje 3.**

**Josip Prelac:** Pošto se često događaju prometne nezgode na raskrižju Šetališta Ivana Gorana Kovačića i Lujzinske ceste da li je moguće na tom mjestu postaviti semafor?

**Katarina Mihelčić:** Radi se o raskrižju državne ceste i nerazvrstane ceste.To znači da postoji mogućnost postavljanja semafora međutim uz prethodnu suglasnost i projektnu dokumentaciju i sve ono što slijedi vezano uz Hrvatske ceste s kojima treba stvoriti dodatnu suradnju po tom pitanju. Možemo postaviti pitanje no to će potrajati budući da projektna dokumentacija uvijek potraje no možemo vidjeti što se po tom pitanju može učiniti. Ono što smo dobili na nedavno održanom sastanku kao primjedbu vezano je uz prometnu sigurnost kao pritužbu na pojedine sugrađane koji izuzetno divljaju gradskim ulicama. Apelirali smo na policiju da se malo bolje, ažurnije i aktivnije uključi u samu kontrolu brzine ovakve vrste vožnje. Ulice na koje konstantno dobivamo pritužbe su Supilova ulica, ulica S. Strahimira Kranjčevića, ulica Ante Starčevića te ulica Doli. Apeliramo na sugrađane da više vode računa o brzini i da budu pažljiviji što se tiče same vožnje i poštuju prometne znakove.

**Pitanje 4.**

**Nataša Kozlica:** Ovoga puta osvrnula bih se na statističke podatke i činjenice i moje pitanje bilo bi vezano za demografske pokazatelje Grada Delnica i priuštivo stanovanje i sva ova pitanja koja ste do sada postavljali. U 2023. godini imamo novorođenih 35, umrlih 85, od ukupnog stanovništva imamo 2.566 žena, od toga polovica su penzioneri, a starosna dob nam prelazi više od 75 godina, radno sposobnih žena u životnoj dobi od 15-64 godine je 1540. Prema posljednjim podacima iz Državnog zavoda za statistiku doseljenih imamo 170 ljudi, a iseljeno 125 osoba. Što je vezano za zdravstvo, imamo veliki broj pobola i bolesti dišnog sustava, oko 2.682 osobe, od bolesti raka 2.300 oboljelih, a bolesti cirkulatornog sustava 1.974. Ovo je krvna slika Grada Delnica i pitam se što za 10 godina. Kada govorimo o osobama koje su zaposlene, imamo samo cca 1.630 osoba čija je prosječna plaća 940 €. Kada sve to pogledate zaista nam je krvna slika jako slaba. Do Nove godine piše se strategija priuštivog stanovanja, a to je upravo to. Što možemo svi zajedno učiniti, koje mjere poduzeti, da ovaj grad ne nestane, i grad i cijeli Gorski kotar? Što je sa napuštenim zgradama ovog grada u vlasništvu Grada i možemo li kao i drugi gradovi i općine u Hrvatskoj nekako prenamijeniti za mlade ljude i za stanovanje?

**Katarina Mihelčić:** Pitanje Vam je opširno ali nije nešto što nas je vratilo u stvarnost. To su podatci koje gledamo već duže vrijeme i s kojima treba živjeti i nositi se s time. Možda je odgovor na sva Vaša pitanja prosječna plaća od malo više od 900 €. Kada ljudi ne mogu uzdržavati svoje obitelji i priuštiti si stan a trebali bi stvoriti obitelj i živjeti dostojanstven život onda je to gotovo nemoguće. Cijene nekretnina izrazito su visoke. Također, s druge strane imamo umirovljenike čija mirovinama od 400 € nije dovoljna niti za kupnju ogrijeva za jednu zimu. Ono što se može učiniti i što se čini jest to da Gradsko vijeće i Grad Delnice potiču da svako dijete dobije svoje mjesto u vrtiću da roditelji mogu ići raditi, da bude što više radnih mjesta za svaku vrstu obrazovanja, da se radi na tome da sa državne razine krenu mjere. U brdsko-planinska područja i Gorski kotar ljudi će doći živjeti samo onda i jedino onda kada ćemo biti u jednakim uvjetima kao u ostalim dijelovima Republike Hrvatske. To se na žalost ne događa. Mi dobivamo pomoć od države, prošle godine ona je bila u vidu pomoći kroz zimsku službu, ove godine kroz određene projekte, no projekti nisu ti koji isključivo otvaraju radna mjesta, koji stvaraju novu vrijednost i koji nas sve zajedno pomiču korak naprijed. Iako Proračun raste jednako tako rastu i obveze i ta razina i ti odnosi nisu dovoljni da se cijela situacija zaokruži i da krenemo u onaj iskorak koji je nužno neophodan. Ono o čemu treba razmišljati i voditi računa jest to da mladim ljudima treba osigurati adekvatne uvjete za život i pristojne plaće. Plaće neće biti kao u velikim gradovima, gdje možete računati na velike plaće, no blizina većeg grada kao što je Rijeka, i poslovne zone Kukuljanovo nije za odbaciti. Mi smo manja i mirnija sredina koja ima mnoštvo sadržaja, mnogo udruga, ima osnovnu, srednju i glazbenu školu i potrebno je stvoriti više stambenog prostora gdje bi mladi ljudi mogli doći živjeti. Stambeni fond nam je izuzetno nizak. Što se tiče ruševnih objekata u vlasništvu Grada ili države, još 2014. je Grad od države tražio u zakup nekoliko objekata i nekretnina. Ponavljam, prvo su nam tri puta izgubili dokumentaciju. Kada su ju napokon našli odlučili su da će to prebaciti na županiju. Županijski ured još uvijek nije profunkcionirao da bi naših sedam ili četrnaest predmeta mogao dodijeliti Gradu Delnicama da s njima nešto možemo raditi. Bez suglasnosti odgovorili su nam da za kuću u vlasništvu MUP-a u Brod na Kupi trebamo ishoditi građevinsku dozvolu. Ne znam na koji način projektirati na tuđem vlasništvu, bez nečije suglasnosti, mislim da se to nitko od nas nebi usudio. Postavlja se također pitanje o čak osam nekretnina na području Grada Delnica koje stoje prazne i još uvijek nemamo informaciju u čijem su vlasništvu osim nekih stanova u vlasništvu MORH-a, kako doći do tih stanova i omogućiti da budu na raspolaganje mladim ljudima. Kompletna administracija je izuzetno spora i ne daje odgovor na demografsku krizu koja pogađa cijelu Hrvatsku. Dok ne krenemo stvarati nove demografske mjere, nove projekte, nove programe mislim da ćemo i dalje biti u statusu u kojem smo do sada. O bolestima i zdravstvenom stanju Gorana i Delničana mogu reći to da se u našem bližem okruženju pojavljuje sve više kroničnih izuzetno teških bolesti s kojima se teško nositi, a radi se o sve mlađim ljudima i tu moramo potražiti razloge zašto do toga dolazi. Prisutnost ozona koji je izuzetno opasan za zdravlje možda je odgovor koji do sada nismo sagledali. Svi ovi parametri će biti nešto o čemu će morati voditi brigu i stručne i zdravstvene službe i vjerujem da ćemo doći do odgovora koji čak i nismo očekivali.

**Nataša Kozlica:** Slažem se svime što ste rekli i mislim da bi ozbiljnije trebali krenuti u određene demografske mjere naročito prema mladim ljudima, onima koji dolaze i onima koji žele kupiti nekretninu. S druge strane što se tiče bolesti može se organizirati skup i odraditi preventivni dio kroz konferencije i edukacije ljudi.

**Pitanje 5.**

**Igor Pleše:** Pitanje se odnosi na aktualnu temu u Delnicama, a to je proširenje vrtića. Prije godinu dana započet je projekt koji smo svi podržali. Prošlo je godinu dana od prvog datuma kojim smo baratali, a to je 1.7. za otvorenje prostora, zatim se spominjao 1.9. Mene konkretno zanima što je sa izvođačem radova potpisano, koji je njegov prvi rok? Zanima me Ugovor između Grada Delnica i Premec d.o.o. vezano za proširenje dječjeg vrtića, Ugovor vezan uz Tržnicu kao i troškovnici. Isto tako, uz pomoć kolege Johana Klarića pogledat ćemo materijale budući nisam stručan u tom dijelu budući ima velik broj van troškovničkih radova. Konkretno pitanje za Gradonačelnicu je što će se učiniti ako Školski odbor donese negativnu odluku i ne odluči prepustiti još godinu dana ili dulje učionicu? Ja sam na vagi, kao i roditelji koji se pitaju jesu li njihova djeca djeca Grada Delnica budući su se ona isto tako godinu dana žrtvovala. Također, postavio bi još jedno pitanje, a to je što je s uporabnom dozvolom za školu? Ja kao član Školskog odbora ne znam, možda Vi imate više informacija. Gdje je ta uporabna dozvola i zašto mi nemamo tog prostora?

**Katarina Mihelčić:** Što se tiče uporabne dozvole bilo bi logičnije da mi Vi pružite odgovor budući ste član Školskog odbora i nadzirete ravnatelja. Ono što ja znam, no ne mogu reći s stopostotnom sigurnošću jer je to u ingerenciji škole, naša Osnovna škola u Delnicama nije imala uporabnu dozvolu koliko mi znamo nikada. Prošle godine djeca koja su bila na listi čekanja ušla su kasnije zbog toga što jedini dokument koji je nedostajao prema Županiji je bila uporabna dozvola. Da bi se ona dobila za cijelu školu bilo je potrebno izraditi projektnu dokumentaciju. Grad je sufinancirao s iznosom od 50% i izračunala se i kazna koju bi škola trebala platiti za nelegalnu izgrađenu građevinu. Kada se sve to napravilo i izračunalo, Grad Delnice je, da bi se dobila uporabna dozvola, uplatio prvu ratu kroz mehanizam potpore Osnovnoj školi i za stari dio škole uporabna dozvola sada postoji. U međuvremenu se događalo da u taj cijeli dio nije mogao ući novi dio i za njega je rađena projektna dokumentacija i u procesu je priprema te uporabne dozvole. Više će moći reći Ravnatelj ili sami nadzor i ekipa koja je pripremala projektnu dokumentaciju. Očekuje se da će taj dio uporabne dozvole biti gotov do jeseni ali predviđati rokove je postalo nezahvalno. Na pitanja što ću ja učiniti ako Školski odbor ne da zeleno svjetlo nije pitanje samo mene već cijele zajednice. Radi se o 21 djetetu koje je na listi čekanja i to su djeca koja nisu pronašla smještaj niti u privatnim obrtima niti u DV Hlojkica i za njih će biti potrebno smisliti kreativno rješenje. U međuvremenu stigla nam je inspekcija koja u velike vrtiće gdje je upisan veći broj djece od dozvoljenog ne dolazi. Nakon napisanog nalaza inspekcije sva djeca su u određenim kategorijama, skupinama u kojima trebaju biti, a kada Školski odbor donese Odluku u interesu sve djece moći ćemo razmišljati o novim rješenjima kojih ima nekoliko. Ja bi bila najsretnija da naš vrtić zaživi u onom roku koji je na Ugovoru a to je 1.9.. Bilo kakve odluke niti predviđanja neću donositi do kraja kolovoza dok ne vidimo u kojoj fazi ćemo biti. Tada ćemo donijeti rješenje i za 21 dijete kao i za onu djecu koja tek trebaju doći u DV Hlojkica u proširene dijelove. To je jedan od kapitalnih projekata i svi trebamo raditi na tome da se što prije dovrši i bude otvoren. Ovdje se možemo nadovezati i na prethodno pitanje vezao uz novorođenu djecu. Podatci pokazuju pad novorođene djece. Uvijek postoji godina koja odskače i ne postoji razlog za uzbunu.

**Igor Pleše:** Svi smo optimisti. Dovoljno je vidjeti u kojoj su fazi radovi na vrtiću u periodu početka kolovoza. Kada se vrtić sagradi prvo treba unutarnje uređenje, zatim opremanje vrtića te razdoblje žalbi kada se bilo tko može žaliti na to, onda uporabna dozvola itd. S obzirom na manji broj rođene djece, zašto se nije izradio montažni projekt koji bi bio jeftiniji? Smatram da je glavni uzrok problema naš izvođač radova, gospodin Premec. Što se tiče tržnice, mjesec i pol nije bilo ploča na krovu te je voda prodirala.

**Katarina Mihelčić:** Vezano uz rok jedino mogu reći da imamo rok koji je zagarantiran Ugovorom i toga se držimo dok nemamo neki drugi zahtjev. Za sada nije došao nikakav zahtjev za produženje roka, a kada dođe o njemu ćemo odlučivati u dogovoru s nadzornim inženjerom koji mora pratiti situaciju jednako tako kao i stručne službe. U svakoj investiciji može biti problema. Svakome je u cilju što brža realizacija projekta.

**Pitanje 6.**

**Ivan Piškor:** Što se razgovaralo na sastanku s Veljkom Kajtazijem i što su poduzele nadležne institucije kako bi riješile problem ponašanja romske nacionalne manjine koji postaju sve ozbiljniji?

**Katarina Mihelčić:** To je bio treći po redu sastanak vezan uz maloljetničku delikvenciju, ne vezano isključivo uz temu romske manjine. Međutim, ono što se pokazalo kao dodatna otegotna okolnost je ono što mene izuzetno zabrinjava. 2022. godine na području Grada Delnica imali smo 12 kaznenih djela, 2023. imali smo ih 24, a ove godine do 6. mjeseca imali smo ih 25. To pokazuje da se sigurnost u Gradu Delnice srozala. Je li taj broj porastao zbog jednog počinitelja ili više njih ne mogu reći. U nekim slučajevima nije se mogao utvrditi počinitelj. Pod svašta možemo podvesti svašta pa tako i u ovoj situaciji. Kao zajednica trebamo naći način kako riješiti ovu situaciju. Radi se o tome da se velik broj starijih osoba i djece ne osjeća sigurno jer pojedini delikventi čine razne nepodopštine i kaznena djela. Na prvom od sastanaka koji je bio u ožujku pokušali smo utvrditi što su poduzele nadležne službe i informacije koje smo dobili su da policija odradi svoj posao i preda slučaj na sud gdje priča završava i maloljetnici završavaju u popravnim domovima. Na drugom sastanku pokušali smo također doći do rješenja gdje se pojavila dodatna otegotna okolnost, a radilo se o nekretnini gdje se nalazi počinitelj i njegova obitelj. Međutim, nismo dobili odgovor od vlasnika nekretnine, jer u toj nekretnini nije ta obitelj, ona je samo u posjedu. No, samim time što su u posjedu imaju pravo odlučivati koga puštaju i tu se stvara dodatna problematika. Grad je prema svim institucijama reagirao i tražio hitno postupanje prema njihovim nadležnostima. Cilj je zaštita svih građana grada Delnica. Kao dodatno pitanje koje se postavilo na sastanku s gospodinom Kajtazijem radi li se o pripadnicima romske nacionalne manjine i iz njihovih je podataka utvrđeno da se ne radi o toj skupini. 2014. godine u Gradu Delnice živio je jedan rom, službeno deklariran. Zabrinjavajuće je da se radi o maloljetnicima koji žive u neprihvatljivim uvjetima i životnim situacijama. Sama delikvencija je u posljednje vrijeme smanjena te smo na putu prema boljem i sigurnijem gradu.

**Ivan Piškor:** Bojim se da Grad Delnice za 10 godina čeka međimurski scenarij. To je jedan od većih problema. Maloljetni delikventi postati će odrasle osobe koje će nastaviti činiti kriminal. Nikad nisam do sada doživio u Delnicama toliku razinu straha od napada. Po meni također, ideja da se osnuje udruga Roma je nepotrebna stvar. Žao mi je što zbog takvih pojedinaca ljudi što poštuju zakon RH padaju u drugi plan. Prije dvije godine komunicirao sam s Gradonačelnicom dok sam obnašao dužnost predsjednika Mjesnog odbora na temu skupine s te lokacije koja duži period stvara probleme. Bojim se tog scenarija i smatram da pojedinci koji se ne ponašaju civilizirano i ne poštuju ostale sugrađane nisu dobrodošli ovdje.

**Katarina Mihelčić:** Prema zakonu trebaju biti svi jednaki. U situacijama kao što je ova maloljetničke delikvencije, sustav je negdje zakazao. Ono što mi možemo kao grad je da se što brže i efikasnije poduzmu sve one mjere u svrhu zaštite građana i ponovnog vraćanja Delnica u sigurno mjesto za život. Nadam se da će i medijski i ostali pritisak uroditi plodom i da će se oni koji ne poštuju zakon biti sankcionirani, a to ne ovisi o nama nego o institucijama.

**Ivan Piškor:** S obzirom na 2014. godinu, koji je trenutno broj deklariranih Roma?

**Katarina Mihelčić:** Prema informacija koju je nama dao gospodin Kajtazi 45 osoba deklarira se kao Rom, s time da treba imati na umu da se djeca ne deklariraju nego se radi o odraslim osobama.

**Pitanje 7.**

**Franjo Jakovac:** Pitanje se odnosi na kvalitetu života u Lučicama. Tamo postoji nekoliko problema. U izgradnji je plinovod i nemar je iskazan kod jednog dijela kada je trebalo prijeći preko kolnika i nogostupa te je stroj s gusjenicama oštetio jedan dio kolnika i nogostupa. Sada imamo štetu na relativno novom kolniku i nogostupu. Zanima me hoće li se nešto poduzeti kako se takve stvari ne bi ponavljale u Lučicama? Drugi dio se odnosi na kamionski promet kroz Lučice. Mrkovac je na području Općine Mrkopal,j a sav promet iz tog kamenoloma ide kroz Lučice. To je problem jer veliki broj kamiona putuje u oba smjera te to stvara buku i velika prašina se stvara jer kamioni voze neprilagođenom brzinom i teret nije pokriven. Prilikom te vožnje diže se prašina, oštećuje se kolnik i svaki pretovareni materijal prilikom prolaska kroz zavoje i šahte trese se te materijal ispada po kolniku, okolnom nogostupu i vozilima koja su parkirana na privatnim parcelama uz tu prometnicu. Sve je veći problem autocesta A6 zbog buke. Trebalo bi inzistirat da Hrvatske autoceste kod Lučica stave bokobrane.

**Katarina Mihelčić:** Vezano uz štete uzrokovane transportom preko trase plinovoda održali smo dva sastanka. Na jednom od njih rečeno je sa strane njihovog koordinatora da će se sve štete koje nastanu sanirati. Ukoliko to ne bude slučaj zasigurno će se krenuti u proces obeštećenja. Ne možemo utjecati na vozače strojeva. Drugo, vezano uz kamione. Jedna od stavki današnjeg rebalansa je povećanje stavke vezano uz usporivače prometa, odnosno, tzv. ležeće policajce. Dolaze 2 ležeća policajca od asfaltne mase koji su namijenjeni primarno usporavanju kamiona. Ovih dana razmatrali smo naknadu za opterećenje cesta koju neki gradovi ili opčine naplaćuju. O tome treba razmisliti te ćemo mi prijedlog koji smo imali obnoviti i poslati prema Gradskom vijeću i odboru da se očituju, a možda će to biti i jedan od mehanizama na kojim se može nadoknaditi šteta koja nastaje uslijed prolaska velikog broja kamiona i velike količine tereta kroz cestu u Lučicama ali i na svim drugim cestama. Treba vidjeti postoji li mehanizam koji će zadovoljiti i građane i poduzetnike te napraviti ravnotežu između onoga što je potrebno građanima i onoga što je potrebno poduzetnicima. Treći dio pitanja koji se odnosi na bukobrane. Mi imamo otvoren predmet bukobrana u Zalesini gdje je osoba koja je radila u Hrvatskim autocestama, a koja je radila na pitanju bukobrana otišla u mirovinu. Čeka se sastanak s drugom osobom koja je preuzela tu zadaću. Možda se takva situacija dogodila i zbog siječe i rušenja što je dovelo do povećanja buke. Na nama je da učinimo sve što je moguće da se to realizira što prije.

**Franjo Jakovac:** Apelirao bi da se prevenira oštećivanje kolnika. Što se tiče ležećih policajaca opet će biti na štetu stanovnika te smatram da bi i policija trebala sudjelovati na tom prostoru i kontrolirati i vage i brzinu te je li pokriven taj tovarni prostor.

**Pitanje 8.**

**Daniel Kezele:** Pitanje je vezano uz robinzonski smještaj. Više mladih obitelji se javilo da se otvori šira rasprava na kojoj će biti uključena struka, Županijski zavod za prostorno planiranje i Turistička zajednica Gorskog kotara te vrh goranske politike, odnosno svi načelnici i gradonačelnici s područja Gorskog kotara na temu potencijala prilagodbe Županijskog prostornog plana uvjetima za registraciju robinzonskog smještaja. U ovom trenutku ta opcija ne postoji na području PGŽ van građevinskog područja. Radi se o strogoj regulaciji koja bi spriječila devastaciju prostora, a ipak omogućila razvoj te vrste turizma i tog tipa smještaja na području Gorskog kotara. Uspostavljanjem kvalitetnih uvjeta mogli bi slijediti primjer najbolje prakse i proširiti ponudu našeg kraja te omogućiti ljudima da u funkciju stave prostore koji u ovom trenutku nisu iskoristivi. Robinzonski smještaj je budućnost Gorskog kotara htjeli mi to prihvatiti ili ne. Mladi investitori nisu u mogućnosti na području Grada Delnica staviti niti jedan drveni šator, kamp kućicu ili kućicu na stablu. Kada se radi o prostornom planu, bi li se mogao negdje napraviti poligon za autoškolu na drugom mjestu?

**Katarina Mihelčić:** Naša županija je nesklona robinzonskom turizmu. Možda zbog toga što su njihova iskustva na otocima i u priobalju drugačija nego u Gorskom kotaru. Mi imamo lovačke kuće, čeke, košenice. Robizonski turizam može se omogućiti unutar OPG – ova. U dijelu građevinskog područja može se napraviti robinzonski smještaj. Imamo velikih problema uz rijeku Kupu u vezi postavljanja kamp prikolica, priručnim barakama, nelegalnom pokretnom imovinom. Građevinska inspekcija rijetko ili gotovo nikada ne izlazi na takva mjesta gdje i ako utvrdi da nešto treba srušiti, javlja se problem toga što nema tko to srušiti. Činjenica je da se radi o posebnom ugođaju na odmoru i takav tip bi trebao biti moguć u Gorskom kotaru. Sa strane zavoda dobili smo neformalno obrazloženje u kojem se kaže da tamo gdje nikne robinzonski smještaj negdje u priobalju na moru uskoro niče apartmanizacija, a to se kasnije ne može kontrolirati ni na kakav način. Cijeli prostor RH mora biti tretiran jednako, ako na drugim mjestima postoje mogućnosti, trebamo ih dati i mi. Po novim izmjenama plana, turistička područja moći će se definirati lokalnim planovima neovisno o tome što je u županijskom planu. U sadašnjim izmjenama tu opciju još nemamo. Što se tiče pitanja da se poligon autoškole premjesti, ta inicijativa trebala bi krenuti od strane onih koji provode obuku za autoškolu. Možda oni imaju nekakav konkretan prijedlog i to bi trebala biti zajednička investicija. Mi smo otvoreni za svaku suradnju. To je pitanje za naredni prostorni plan, a odluka o njemu bi se trebala donositi već ove jeseni. Prijavili smo ga na financiranje RH.

**Pitanje 9.**

**Davorin Klobučar:** Sigurnost zajednice je na prvom mjestu. Govorim odgovorno jer sam dovoljno educiran iz svoje bivše službe. Situacija u Gradu je alarmantno sigurnosno narušena. Osim situacije u Delnicama, situacija u Kupskoj dolini, konkretno u Brodu na Kupi je katastrofalna. Krađa i razbojstva u Brodu na Kupi su svakodnevno dva do tri. Imali smo opsadno stanje. Svakodnevno na plaži Pritiske imamo od 50 do 100 automobila, kako gorana tako i turista. Romska populacija se vozi na motorima, na skuterima, skaču sa motora i napadaju automobile. Osobno sam se obračunao, ne i fizički, kako bi spriječio razbojništvo. Našeg građanima s Broda na Kupi, domaćeg čovjeka fizički su zlostavljali maloljetnici na ulici u večernjim satima. Guraju ga i trgaju mu lančić oko vrata. Toga nikada nije bilo. Zadaća Grada je da se nešto učini. Što ćete Vi gradonačelnice učiniti? Ljudi se okreću i napuštaju Brod na Kupi. Brod na Kupi je turistička destinacija i potičemo razvoj turizma. Želimo da se razvije kvalitetni turizam, a mi ga gubimo. Ljudi odlaze s plaže nezadovoljni i ogorčeni. Imate prekrasnu prirodu, a vi ste među divljacima. Tu se nešto učiniti mora. Što će učiniti izvršna vlast da se taj problem riješi?

**Katarina Mihelčić:** Na tri sastanka koja smo održali i policija je bila prisutna. Problem je u tome što oštećene osobe nisu prijavile slučaj policiji. Nadam se da ne očekujete od mene da ja kao izvršna vlast idem uhapsiti nekoga ili na tom prostoru dežurati zajedno s komunalnim redarom. Situacija u kojoj se nalazimo je izuzetno teška i zabrinjavajuća. Ono što ja kao izvršna vlast mogu učiniti, a što molim i vas ostale da učinite, jest da izvijestite policiju o saznanjima koja imate. Upozoriti ljude da ne ostavljaju otključane aute i ono što je najvažnije od svega sve te maloljetnike koji čine ta djela treba redovito prijavljivati policiji. Brod na Kupi je jedna jako malena i zatvorena sredina gdje se najčešće zna o kome se radi. Ukoliko je problem ljudima i građanima jer se boje prijaviti, postoji mehanizam kako prijaviti takav slučaj anonimno i na taj način da se pokuša što više utjecati na policiju da češće obilazi taj prostor. Na nama je da učinimo sve što možemo da institucije rade svoj posao, to je jedina stvar na koju mi možemo utjecati. Ono što se pokazuje kao rezultat je da bijes građana postaje sve veći. Trebamo se što više angažirati da institucije rade svoj posao, jer su one jedine koje mogu učiniti u odnosu na sve nas.

**Davorin Klobučar:** Apsolutno nisam zadovoljan odgovorom. Niste napravili ništa. U prošlosti, bilo je formirano povjerenstvo za prevenciju romske delikvencije. Gospodin Knežević kao bivši gradonačelnik je formirao to povjerenstvo kojem sam ja bio predsjednik. Ja sam krenuo u to vrlo agilno i moćno. Nakon par sastanaka to povjerenstvo je bilo raspušteno. Naravno da su prijavljeni svi slučajevi. To je riješeno. Nema tu straha da se netko boji. Turisti odlaze i ne misle se vratiti dok god bude takvo stanje. Gradonačelnice niste ništa učinili. Ove zime bio sam na razgovoru kod Vas u kabinetu, tema je bila jasna i konkretna. Tražio sam i molio da idemo u Zagreb, razgovarati tamo gdje se to može riješiti. Mi moramo ići u centralu gdje se odluke donose. Tražio sam da idemo razgovarati u Ministarstvo s gospodinom Kajtazijem. Niste me zvali na nijedan sastanak, a ja sam predstavnik lokalne zajednice gdje ima najviše Roma.

**Ivana Pečnik Kastner:** Gospodine Klobučar, razumjeli smo o čemu se radi.

**Katarina Mihelčić:** Ja razumijem da niste zadovoljni, ali s druge strane pripadnici romske nacionalne manjine u Brodu na Kupi su iznimno rijetki i određeni dijelovi naselja odbijaju se identificirati kao romska nacionalna manjina. Jedina služba koja nešto može poduzeti je policija, odnosno sud. Ono što mi pojedine stanovnike smatramo pripadnicima romske nacionalne manjine jer žive takvim načinom života to ne znači da su oni pod kongruencijom gospodina Kajtazija. Mi ne možemo nikoga niti uhapsiti niti sankcionirati. U trenutku kada će biti potrebno da vi kao predstavnik Mjesnog odbora govorite o takvoj vrsti ponašanja biti ćete pozvani. Na sastanku na kojemu se razgovaralo o maloljetničkoj delinkvenciji u Gradu Delnicama, a ne na određenoj lokaciji.

**Davorin Klobučar:** Mi smo Grad Delnice.

**Katarina Mihelčić:** Kada kažete da su određeni pripadnici romske nacionalne manjine počinili kaznena djela imate li za njih podatak da su se izjasnili kao pripadnici romske nacionalne manjine zbog čega bi trebalo razgovarati sa saborskim zastupnikom koji je zadužen za tu nacionalnu manjinu. Vi ste meni danas prvi puta rekli da se to događa, to znači da niste poštivali niti mene kao instituciju, niti ste obavijestili Grad, niti komunalnog redara.

U 18:22 sati predsjednica Gradskog vijeća Ivana Pečnik Kastner dala je opomenu vijećniku Davorinu Klobučaru

**Pitanje 10.**

**Ivica Knežević:** Prošle godine smo od strane uprave Lidla dobili materijal koji nije bio tema na sjednici vijeća ali smo dobili neke relevantne tehničke informacije. Popis njihovih želja u svrhu proširenja njihovog postojećeg trgovačkog centra. Zanima me da li Grad zna što se dalje dešava s time, znam da je u kontekstu toga pitanje bilo i imovinsko – pravno vezano za jednu česticu koja je u vlasništvu Srednje škole Delnice? Ima li nekakvih novih informacija vezanih za proširenje trgovačkog centra Lidla?

Katarina Mihelčić: Proširenje Lidla bi se trebalo dogoditi. Ono što je bilo u najavi da će to biti ove godine, iz njihovih planova odnosno njihovog vlasnika koji je u inozemstvu dobili smo informaciju da će to biti iduće godine. Više informacija nas čeka u rujnu kada moramo odraditi zajednički sastanak da vidimo u kojim okvirima će se cijela situacija odvijati.

**Ivica Knežević:** Dakle, nema prijepora oko imovinsko-pravnih odnosa, ne treba nešto mijenjati s nekim da bi to bilo moguće realizirati.

**Pitanje 11.**

**Nataša Kozlica:** Jako sam sretna da imamo šumarsku školu i da je upisano 25 učenika ove godine te da je u cijelu srednju školu upisano 58 učenika. Zanima me je li istina da smo imali još jedan razred koji nismo mogli primiti i da su to djeca koja nisu iz Gorskog kotara već iz Primorja te da nismo imali uvjete prvo prijevoza, a zatim iz stambenih jedinica gdje bi tu djecu primili? Što možemo po tom pitanju učiniti barem za sljedeću školsku godinu?

**Katarina Mihelčić:** Ne mogu odgovoriti s da ili s ne budući da nisam osnivač i ne znam kakva je situacija bila na samim upisima. Ono što znam je da je interes za upisima bio još veći ove godine nego lani. Ova generacija osmaša koja je iz Delnica izašla bila je izuzetno velika, odnosno veća u odnosu na prethodne godine tako da se i tu broj djece koja odlazi u srednju školu povećao. Međutim da, ravnateljica je već pri formiranju smjera šumarskog tehničara rekla da će se pitanje doma ili stambenih zajednica otvoriti kad-tad. Ono što se događa i što se događalo godinama, a to može potvrditi i gospođa Pečnik Kastner, je da velika većina Istrijana, Riječana i onih koji su iz našeg kraja išli u šumarsku školu, išli su u Karlovac i oni su bili u domu. Delnice su nekada davno, 1970-ih imale dom, međutim sada đački dom nemamo i o tome moramo razmišljati. Postoji perspektiva koja će omogućiti financiranje takve vrste smještaja iz Europskih fondova, ali za to se trebaju pripremati osnivači. S obzirom na to da su sada u tijeku natječaji i za srednje i za osnovne škole Grad Delnice i naše škole nisu odabrani kao neki koji će biti odabrani za natječaj iako imamo velike potpore.

**Nataša Kozlica:** To je prilika da razgovaramo s onim tko je osnivač i da osnujemo odjel za šumare te da prenamijenimo zgradu, da imamo mogućnosti i prilike razgovarati na nivou županije, ali isto tako i u Ministarstva. To je nešto što će nam poboljšati gospodarstvo, znamo koliko nam fali kadrova u šumarstvu. Mislim da se takvim domom u budućnosti možemo razviti u puno boljem smjeru.

**Pitanje 12.**

**Igor Pleše:** Zamolio bi Gradonačelnicu i predsjednicu Gradskog vijeća da pošalju jednu ozbiljnu poruku zapovjedniku Policijske postaje Delnice. Također mislim da bi bilo dobro da se on tu pojavi jer mi predstavljamo sve građane Grada Delnica i imamo jako puno pitanja od tih građana. Ako on već ne može doći, neka pošalje zamjenu kao minimum poštovanja.

Moje pitanje se odnosi na bivšu direktoricu KTD-a Risnjak koja je podjela ostavku prije isteka svog mandata. Mene su uvjeravali kad se objavio članak u Glasu Slavonije o natječaju da je sve po zakonu i moralno. Zatim me se uvjeravalo da je avansno plaćanje vlakića također po zakonu. A sada me uvjeravaju da je normalno da je direktorica podnijela ostavku usred svog mandata iz privatnih razloga. Mene zanima koje informacije ima Gradonačelnica, zašto je direktorica podnijela ostavku i u kojoj fazi je povrat 32.500 tisuća eura od lopova koji nam je novce ukrao?

**Katarina Mihelčić:** Osobne razloge direktorice ne mogu komentirati jer tako piše u njezinoj ostavci. To nije prva ostavka iz privatnih razloga koje je ovo vijeće vidjelo. Ja u razloge osobne naravi ne želim ulaziti i to ako bude prilike ili potrebe može komentirati direktorica. U ovom trenutku podatke koje imam sve je u postupku u vezi povrata sredstava za vlakić. Tražit ćemo od odvjetnice KTD-a očitovanje i dostavit će nam u kojoj je fazi kompletna situacija s povratom jer ja trenutno informaciju nemam. U ovom trenutku novci još nisu sjeli.

**Pitanje 13.**

**Ivan Piškor:** Zanima me što je s plaćama vatrogasaca. Bilo je rečeno da će to biti riješeno do 1. lipnja pa me zanima u kojoj je sada fazi to i da li je riješeno to pitanje?

**Katarina Mihelčić:** Radi se o nastavku pregovora i nadam se da ćemo u nastavku pregovora postići izjednačenje plaća u najkraćem roku. Teško mi je reći kada će se to desiti s obzirom na Proračun pristižu sve veća i veća opterećenja. Osim povećanja plaća vatrogasaca tu su i povećanja plaća u dječjem vrtiću. Da izbalansiramo cijeli Proračun biti će potrebno zasukati još malo rukave.

**Ivan Piškor:** Do mene je došla informacija da je vatrogascima greškom isplaćena plaća prema propisanoj zakonskoj osnovici te da će tu razliku oni morati vratiti. Ne znam na koji način i kako, to je vjerojatno stvar dogovora vas i njih. Možete nam reći kako je došlo do te pogreške i na koji će se način riješiti?

**Katarina Mihelčić:** Ne mogu Vam reći na koji način je došlo do pogreške, to će Vam morati reći osoba koja je zadužena za isplatu plaća. Moja pretpostavka je da je došlo do toga jer smo radili kalkulacije za razgovore na kojima bi se razgovaralo o tome da sada imamo situaciju s plaćama u vatrogascima, vrtićima i drugim službama koje stvaraju vrlo velike probleme u lokalnim samoupravama. Odnosno, dolazi do toga da lokalne samouprave ostaju bez djelatnika zbog toga jer su njihove plaće najniže. Postaju niže i od plaća odgajatelja i od vatrogasaca. U tim situacijama događa se da načelnici i gradonačelnici imaju poteškoća u odrađivanju bilo kojih aktivnosti. Informaciju o tome kako je došlo do pogreške i o načinu kako će novac biti ili neće biti vraćen dobiti ćete u pisanom obliku od osobe koja je za to zadužena.

**Pitanje 14.**

**Franjo Jakovac:** Smatram da uređaj za mjerenje kvalitete zraka nije postavljen na dobro mjesto. Trebao je biti kod prvih kuća koje su ugrožene od tvornice peleta. Zanima me je li tamo uređaj ili nije? Ako gledamo štetu koja se nanosi stanovnicima koji žive u tim kućama tamo bi trebalo biti mjerenje svih parametara, a ne negdje sa strane pa da imamo podatak koji nikome ne služi jer nije čak niti u pravcu glavnih vjetrova.

**Katarina Mihelčić:** Ja nisam struka koja to može komentirati pa ćemo pitati one koji su zaduženi za praćenje i kontrolu te postavljanje samim stanica. Lokacija koja je odabrana je u blizini sporne tvornice. Da li na rad same stanice utječu ili ne utječu vjetrovi ne bi komentirala jer se na kvalitetu zraka i količinu čestica žale i oni s vrha vidikovca i Lovačke pa onda oni do Crkve, a najveći udar neće davati najtočnije podatke. Naravno da će oni koji se nalaze u prvom redu biti pod najvećim udarom. To je jedna od lokacija koju su oni prepoznali kao potencijalno dobru, a mi u bilo kojem trenutku možemo stanicu izmjestiti na neku drugu lokaciju. Bio je cilj da kroz testnu lokaciju vidimo što i kako mjeri te ima li na to utjecaj količina padalina. Ključ je bio da bude u tom dijelu grada gdje se osjeti najveća poteškoća. Kada dobijemo rezultate preliminarnih testiranja znati ćemo u kojem smjeru dalje razmišljati i da li je potrebno premještati stanicu i na koju lokaciju. Najveći broj čestica se nalazio i na spomenicima kod groblja i na cijelom tom krugu od novog dimnjaka tako da efekt kišobrana uvijek treba uzeti u obzir. Za te odgovore postoji struka i od njih ćemo tražiti pojašnjenje na Vaše pitanje i možda će oni dati odgovor koji je konstruktivan.

**Franjo Jakovac:** Nisam zadovoljan odgovorom jer mjerenje čestica i te buke smeta ljudima koji tamo žive, a ne spomenicima. Mora se dokazati da tvornica mora poštivati zakone, koristiti filtere i ne proizvoditi buku koja ometa normalan život. Mislim da bi trebalo staviti jedan kod prvih kuća jer se njih treba primarno zaštititi.

**Pitanje 15.**

**Daniel Kezele:** Pitanje je vezano uz klimatizaciju dječjeg vrtića Hlojkica. Nova zgrada bi trebala imati klimatizaciju i sve bi to trebalo biti riješeno, međutim stara zgrada nije klimatizirana i naša djeca 365 dana tamo borave. Vidite i sami kako je nama, a kako je tek njima koji borave u tim prostorima više od pola dana. Vjerujem da nije velika investicija.

**Katarina Mihelčić:** Razgovarati ćemo s ravnateljicom o tome. Ukoliko je potrebno investirati u to smatram da niti gradskom vijeću niti meni nije problem podržati takvu investiciju.

**Pitanje 16.**

**Davorin Klobučar:** Pitanje je vezano uz postavljanje kamere za video nadzor na groblju na Brodu na Kupi zbog krađa aranžmana i svijeća i ne samo toga već i odvoza smeća na groblje. Molio sam da od devetog mjeseca postavimo kamere, a vi ste rekli da ne treba čekati, da kamere treba postaviti odmah da se snimi što se događa. To je nedopustivo da se toliko smeća koje se dovozi od kuće ostavlja na groblju. Prošlo je mjesec dana, mene zanima što je s kamerama?

**Katarina Mihelčić:** S obzirom da je na Zboru građana bio pristupan Hrvoje Ljubobratović iz KTD-a Risnjak koji upravlja grobljem, on je dobio nalog i KTD se trebao pobrinuti za kamere. S obzirom da oni upravljaju i uprihođuju od groblja. Postavit ću njemu pitanje i dati ću vam odgovor čim ga dobijem.

**Davorin Klobučar:** Igramo se igre. Riješite to. Vi govorite KTD da je odgovoran, on je preuzeo odgovornost i za dom i za sve objekte koji su u Brodu na Kupi u vlasništvu Grada. Ja sam tu između KTD-a i Grada. Dajte da riješimo operativno taj problem.

U 18:44 sati postavljena su sva vijećnička pitanja te Predsjednica predlaže kratku stanku od 10 minuta.

18:45 sati izašao je vijećnik Daniel Kezele

Sa sjednicom se nastavlja u 18:55 sati.

**Točka 3.**

Uvodno izlaganje imala je gradonačelnica Katarina Mihelčić.

U raspravi sudjeluju vijećnici Igor Pleše i Ivica Knežević.

Gradsko vijeće sa 6 glasom ZA, 4 glasa PROTIV i 2 glasa SUZDRŽAN nije prihvatilo Godišnji izvještaj o izvršenju Proračuna za 2023. godinu .

Točke 4., 5., 6., 7. i 8., koje su vezane za točku 3. i za Godišnji izvještaj o izvršenju Proračuna za 2023. godinu na prijedlog predlagateljice, povlače se s dnevnog reda.

**Točka 9.**

Uvodno izlaganje imala je gradonačelnica Katarina Mihelčić.

U raspravi sudjeluju vijećnici Igor Pleše, gradonačelnica Katarina Mihelčić, vijećnici Ivica Knežević i Ivan Piškor i predsjednica Gradskog vijeća Ivana Pečnik Kastner.

Gradsko vijeće jednoglasno sa 7 glasova ZA, 3 glasa PROTIV i 2 glasa SUZDRŽAN donosi II izmjene i dopune Proračuna za 2024. godinu.

**Točka 10.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće sa 7 glasova ZA, 3 glasa PROTIV i 2 glasa SUZDRŽAN donosi II izmjene i dopune Programa održavanja komunalne infrastrukture u 2024. godini.

**Točka 11.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće sa 7 glasova ZA, 3 glasa PROTIV i 2 glasa SUZDRŽAN donosi II izmjene i dopune Programa građenja komunalne infrastrukture u 2024. godini.

**Točka 12.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće sa 7 glasova ZA, 3 glasa PROTIV i 2 glasa SUZDRŽAN donosi II izmjene i dopune o namjenskom trošenju komunalne naknade za 2024. godinu.

**Točka 13.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće sa 7 glasova ZA, 3 glasa PROTIV i 2 glasa SUZDRŽAN donosi I izmjene i dopune Programa utroška šumskog doprinosa u 2024. godini.

19:39 sati izašao je vijećnik Johan Klarić

**Točka 14.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 11 glasova ZA donosi Odluku o djelatnosti i načinu financiranja Dječjeg vrtića Hlojkica.

**Točka 15.**

Nije bilo uvodnog izlaganja.

U raspravi sudjeluju vijećnik Ivica Knežević i gradonačelnica Katarina Mihelčić.

Gradsko vijeće jednoglasno sa 11 glasova ZA donosi Odluku o naknadi za rad gradonačelnika koji dužnost obnaša bez zasnivanja radnog odnosa.

**Točka 16.**

Uvodno izlaganje imala je gradonačelnica Katarina Mihelčić.

Nije bilo prijave vijećnika za raspravu.

Gradsko vijeće jednoglasno sa 11 glasova ZA donosi Odluku o izmjenama i dopunama Odluke o visini koeficijenta za obračun plaće službenika.

**Točka 17.**

Uvodno izlaganje imala je gradonačelnica Katarina Mihelčić.

U raspravi sudjeluju vijećnik Davorin Klobučar, Ivica Knežević i gradonačelnica Katarina Mihelčić.

Gradsko vijeće jednoglasno sa 11 glasova ZA donosi Odluku o financiranju javnih potreba iz područja društvenih djelatnosti u 2024. godini.

**Točka 18.**

Uvodno izlaganje imala je gradonačelnica Katarina Mihelčić.

Nije bilo prijave vijećnika za raspravu.

Gradsko vijeće jednoglasno sa 11 glasova ZA donosi Odluku o prihvaćanju Akcijskog plana energetski i klimatski održivog razvitka (SECAP) za Grad Delnice.

**Točka 19.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 11 glasova ZA donosi Odluku o ukidanju statusa javnog dobra na nekretnini oznake 15979/7, površine 54 m2, KO Delnice II.

**Točka 20.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 11 glasova ZA donosi Odluku o ukidanju statusa javnog dobra na nekretnini oznake 33348/2, površine 144 m2, KO Delnice II.

**Točka 21.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 11 glasova ZA donosi Odluku o imenovanju trga Grge Marjanovića u Delnicama (prostor ispred Radničkog doma).

**Točka 22.**

Nije bilo uvodnog izlaganja.

U raspravi sudjeluju vijećnik Ivica Knežević, gradonačelnica Katarina Mihelčić i predsjednica Gradskog vijeća Ivana Pečnik Kastner.

Gradsko vijeće jednoglasno sa 11 glasova ZA usvaja Program poticanja i razvoja poduzetništva na području Grada Delnica u 2024. godini.

**Točka 23.**

Uvodno izlaganje imala je gradonačelnica Katarina Mihelčić.

Nije bilo prijave vijećnika za raspravu.

Gradsko vijeće jednoglasno sa 11 glasova ZA donosi Odluku o gospodarenju zemljištem u vlasništvu Grada Delnica.

Predsjednica konstatira da je ovime dnevni red iscrpljen te zaključuje sjednicu u 20:05 sati .

**Zapisnik napisala tajnica gradonačelnice**  **Predsjednica**

Marija Crnić Grgurić Ivana Pečnik Kastner

KLASA: 024-03/24-01/07

URBROJ: 2170-6-5-7-24-6

U Delnicama, 25. srpnja 2024. godine